ธ.ก.ส.เปิดตัวแอปพลิเคชัน ธ.ก.ส. A-Mobile Plus รองรับสังคมไร้เงินสด
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร(ธ.ก.ส.) กล่าวในงานครบรอบวันสถาปนา ธ.ก.ส. ก้าวสู่ปีที่ 57 พร้อมเปิดตัวแอปพลิเคชัน ธ.ก.ส. A-Mobile Plus รองรับการใช้งานธุรกรรมออนไลน์ที่เพิ่มมากขึ้น ปัจจุบันมีการลงทะเบียนใช้งานในแอปพลิเคชัน 3.8 ล้านราย มีการทำธุรกรรมรวมกว่า 497 ล้านรายการ มูลค่ารวม 1,591,384 ล้านบาท โดยในปีบัญชี 2565 ตั้งแต่เดือน เม.ย.-ก.ย. มีการทำธุรกรรมสะสม 132 ล้านรายการ มูลค่ารวม 380,000 ล้านบาท หรือเฉลี่ยเดือนละ 63,000 ล้านบาท พร้อมกันนี้ ธ.ก.ส.ยังเตรียมเปิดรับฝาก สลากดิจิทัล ธ.ก.ส.ผ่านแอปพลิเคชัน A-Mobile Plus ในราคาหน่วยละ 50 บาท วงเงินรวม 30,000 ล้านบาท ฝากครบ 2 ปี ได้รับดอกเบี้ยหน่วยละ 0.070 บาท โดยรางวัลที่ 1 มีมูลค่า 5 ล้านบาท และรางวัลอื่นๆ รวมมูลค่า 16 ล้านบาทต่อเดือน โดยจะเริ่มเปิดรับฝากในวันที่ 17 พฤศจิกายน 2565 เป็นต้นไป ทั้งนี้ภายในงาน ธ.ก.ส. ยังได้รวบรวมสินค้าเกษตรและผลิตภัณฑ์ชุมชนจากเกษตรกรลูกค้ากว่า 60 ร้านค้า จัดตลาดนัดของดี วิถีชุมชน มาจำหน่าย ณ บริเวณด้านหน้า ธ.ก.ส. สำนักงานใหญ่ กรุงเทพมหานคร ตั้งแต่วันนี้จนถึงวันที่ 4 พฤศจิกายน 2565ผู้จัดการธนาคารเพื่อการเกษตรและสหกรณ์การเกษตร(ธ.ก.ส.) ยังกล่าวอีกว่า ผลการดำเนินงานครึ่งปีบัญชี 2565 (1 เม.ย.-30 ก.ย.65) ธ.ก.ส.สนับสนุนสินเชื่อเพื่อกระตุ้นเศรษฐกิจในภาคชนบทไปแล้ว 368,745 ล้านบาท มียอดสินเชื่อสะสมคงเหลือ 1,601,350 ล้านบาท เงินฝาก จำนวน 1,770,078 ล้านบาท มีสินทรัพย์รวม 2.12 ล้านล้านบาท มีหนี้สินรวม 1.97 ล้านล้านบาท มีกำไรสุทธิอยู่ที่ 1,388 ล้านบาท และมีสินเชื่อด้อยคุณภาพ(NPLs) อยู่ที่ร้อยละ 12.5